Ҡ. Дәүләткилдеев һәр матурлыҡҡа һиҙгер һәм бик һаҡ мөнәсәбәттә була. Уның һүрәттәрендә ябай башҡорт ауылы тормошона ысын ғашиҡ булыуы, тәрән һөйөүе күренә. «Башҡорт өйөнөң күтәрмәһе» тигән һүрәткә генә иғтибар иткән саҡта ла рәссамдың һәр һыҙатҡа, һәр биҙәккә оло һөйөүе сағыла. Әйтерһең дә, елгә елпелдәп торған таҫтамалға ла, кәртәләрҙә элеүле балаҫҡа ла, юрғанға ла, ҡояшҡа ялтырап торған һауыт-һабаға ла эҫе ҡояш нурҙары менән бергә рәссамдың күңел йылылығы һирпелгән.